
**2023-2024**

Νηπιαγωγείο Καλλιμασιάς Χίου

2023-2024

Εσωτερικός κανονισμός σχολικής μονάδας Νηπιαγωγείου Καλλιμασιάς



|  |  |
| --- | --- |
| Ταυτότητα του σχολείου | |
| 2/θέσιο Νηπιαγωγείο Καλλιμασιάς | Διεύθυνση Πρωτοβάθμιας Εκπαίδευσης Χίου |
| Κωδικός σχολείου ΥΠΑΙΘ | 9510046 |

|  |  |
| --- | --- |
| Στοιχεία Σχολικής Μονάδας | |
| Έδρα του σχολείου (Διεύθυνση) | Καλλιμασιά Χίος |
| **Τηλέφωνο** 22710 52288 | **FAX** 22710 52288 |
| **Email:nipkallim@sch.gr** | **Ιστοσελίδα:** [**https://blogs.sch.gr/nipkallim/author/nipkallim/**](https://blogs.sch.gr/nipkallim/author/nipkallim/) |
| Προϊσταμένη Σχολικής Μονάδας | Ζαρούλα Μαρία |
| Πρόεδρος Συλλόγου Γονέων και κηδεμόνων  Εκπρόσωπος Δημοτικής Αρχής | Περδικάρης Λευτέρης  Χαλκίτη Ελένη |

ΠΕΡΙΕΧOΜΕΝΑ

[ΕΙΣΑΓΩΓΗ 5](#_Toc89415691)

[ΣΥΝΤΑΞΗ, ΕΓΚΡΙΣΗ ΚΑΙ ΤΗΡΗΣΗ ΤΟΥ ΚΑΝΟΝΙΣΜΟΥ 5](#_Toc89415692)

[1. ΒΑΣΙΚΕΣ ΑΡΧΕΣ ΚΑΙ ΣΤΟΧΟΙ ΤΟΥ ΕΣΩΤΕΡΙΚΟΥ ΚΑΝΟΝΙΣΜΟΥ ΛΕΙΤΟΥΡΓΙΑΣ 6](#_Toc89415693)

[2. ΛΕΙΤΟΥΡΓΙΑ ΤΟΥ ΣΧΟΛΕΙΟΥ 7](#_Toc89415694)

[I. ΈΝΑΡΞΗ/ΛΗΞΗ ΜΑΘΗΜΑΤΩΝ 7](#_Toc89415695)

[II. ΕΓΓΡΑΦΕΣ 7](#_Toc89415696)

[III. ΔΙΔΑΚΤΙΚΟ ΩΡΑΡΙΟ 7](#_Toc89415697)

[IV. ΠΡΟΣΕΛΕΥΣΗ ΚΑΙ ΑΠΟΧΩΡΗΣΗ ΜΑΘΗΤΩΝ/ΜΑΘΗΤΡΙΩΝ 8](#_Toc89415698)

[V. ΩΡΟΛΟΓΙΟ ΠΡΟΓΡΑΜΜΑ ΤΟΥ ΣΧΟΛΕΙΟΥ 9](#_Toc89415699)

[3. ΣΧΟΛΙΚΗ ΚΑΙ ΚΟΙΝΩΝΙΚΗ ΖΩΗ 9](#_Toc89415700)

[Ι. ΦΟΙΤΗΣΗ 9](#_Toc89415701)

[II. ΣΧΟΛΙΚΟΙ ΧΩΡΟΙ 9](#_Toc89415702)

[ΙΙΙ.ΔΙΑΛΕΙΜΜΑ 10](#_Toc89415703)

[IV.ΣΧΟΛΙΚΟ ΠΡΟΓΡΑΜΜΑ 10](#_Toc89415704)

[V. ΕΟΡΤΑΣΤΙΚΕΣ ΕΚΔΗΛΩΣΕΙΣ 10](#_Toc89415705)

[VI. ΕΚΠΑΙΔΕΥΤΙΚΕΣ ΔΡΑΣΕΙΣ ΚΑΙ ΕΚΔΡΟΜΕΣ 11](#_Toc89415706)

[4. ΣΥΜΠΕΡΙΦΟΡΑ-ΔΙΚΑΙΩΜΑΤΑ-ΥΠΟΧΡΕΩΣΕΙΣ 11](#_Toc89415707)

[I. Η ΠΡΟΪΣΤΑΜΕΝΗ 11](#_Toc89415708)

[II. ΟΙ ΕΚΠΑΙΔΕΥΤΙΚΟΙ 12](#_Toc89415709)

[III. ΟΙ ΜΑΘΗΤΕΣ/ΜΑΘΗΤΡΙΕΣ 13](#_Toc89415710)

[IV. ΓΟΝΕΙΣ ΚΑΙ ΚΗΔΕΜΟΝΕΣ 13](#_Toc89415711)

[V. ΖΗΤΗΜΑΤΑ ΣΥΜΠΕΡΙΦΟΡΑΣ & ΚΑΝΟΝΙΣΤΙΚΟ ΠΛΑΙΣΙΟ ΤΑΞΗΣ 14](#_Toc89415712)

[VI. ΠΡΟΛΗΨΗ ΦΑΙΝΟΜΕΝΩΝ ΒΙΑΣ ΚΑΙ ΣΧΟΛΙΚΟΥ ΕΚΦΟΒΙΣΜΟΥ 14](#_Toc89415714)

[5. AΛΛΑ ΘΕΜΑΤΑ 15](#_Toc89415715)

[I. ΠΡΟΣΩΠΙΚΑ ΑΝΤΙΚΕΙΜΕΝΑ ΚΑΙ ΕΝΔΥΜΑΣΙΑ ΜΑΘΗΤΩΝ 15](#_Toc89415716)

[II. ΠΡΟΕΤΟΙΜΑΣΙΑ ΓΕΥΜΑΤΟΣ-ΓΕΥΜΑ 15](#_Toc89415717)

[6. ΕΠΙΚΟΙΝΩΝΙΑ ΚΑΙ ΣΥΝΕΡΓΑΣΙΑ ΓΟΝΕΩΝ/ΚΗΔΕΜΟΝΩΝ-ΣΧΟΛΕΙΟΥ 15](#_Toc89415718)

[I. ΣΗΜΑΣΙΑ ΤΗΣ ΕΠΙΚΟΙΝΩΝΙΑΣ ΚΑΙ ΤΗΣ ΣΥΝΕΡΓΑΣΙΑΣ ΣΧΟΛΕΙΟΥ-ΟΙΚΟΓΕΝΕΙΑΣ 15](#_Toc89415719)

[II. ΔΙΑΔΙΚΑΣΙΕΣ ΕΝΗΜΕΡΩΣΗΣ ΚΑΙ ΕΠΙΚΟΙΝΩΝΙΑΣ ΣΧΟΛΕΙΟΥ ΚΑΙ ΓΟΝΕΩΝ/ΚΗΔΕΜΟΝΩΝ 16](#_Toc89415720)

[III. ΣΥΛΛΟΓΟΣ ΓΟΝΕΩΝ ΚΑΙ ΚΗΔΕΜΟΝΩΝ 16](#_Toc89415721)

[IV. ΣΧΟΛΙΚΗ ΕΠΙΤΡΟΠΗ 17](#_Toc89415722)

[V. ΣΧΟΛΙΚΟ ΣΥΜΒΟΥΛΙΟ 17](#_Toc89415723)

[VI. Η ΣΗΜΑΣΙΑ ΤΗΣ ΣΥΝΕΡΓΑΣΙΑΣ ΟΛΩΝ 17](#_Toc89415724)

[7. ΠΟΛΙΤΙΚΗ ΤΟΥ ΣΧΟΛΕΙΟΥ ΠΡΟΣΤΑΣΙΑΣ ΑΠΟ ΠΙΘΑΝΟΥΣ ΚΙΝΔΥΝΟΥΣ 18](#_Toc89415725)

[I. ΑΝΤΙΜΕΤΩΠΙΣΗ ΕΚΤΑΚΤΩΝ ΑΝΑΓΚΩΝ 18](#_Toc89415726)

[8. ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ - ΔΙΑΔΙΚΑΣΙΕΣ ΔΙΑΣΦΑΛΙΣΗΣ ΤΗΣ ΕΦΑΡΜΟΓΗΣ ΤΟΥ 18](#_Toc89415727)

# ΕΙΣΑΓΩΓΗ

Ο Εσωτερικός Κανονισμός Λειτουργίας του Σχολείου (άρθρο 37, Ν.4692/2020) επιδιώκει να εξασφαλίσει τις προϋποθέσεις και τις συνθήκες που είναι απαραίτητες για να πραγματοποιείται όσο καλύτερα γίνεται το έργο του σχολείου και να επιτυγχάνονται όσο γίνεται καλύτερα οι στόχοι που θέτουμε κάθε φορά ως σχολική κοινότητα (μαθητές, εκπαιδευτικοί, βοηθητικό προσωπικό, γονείς/κηδεμόνες). Ο Κανονισμός βασίζεται σε όσα προβλέπονται από την πολιτεία για την εκπαίδευση και τη λειτουργία των δημόσιων και ιδιωτικών Σχολείων, ενσωματώνει αποδεκτές παιδαγωγικές αρχές και είναι προσαρμοσμένος στις ιδιαίτερες συνθήκες λειτουργίας του Νηπιαγωγείου και τα χαρακτηριστικά της τοπικής σχολικής και ευρύτερης κοινότητας.

## ΣΥΝΤΑΞΗ, ΕΓΚΡΙΣΗ ΚΑΙ ΤΗΡΗΣΗ ΤΟΥ ΚΑΝΟΝΙΣΜΟΥ

Ο Εσωτερικός Κανονισμός Λειτουργίας συντάσσεται ύστερα από εισήγηση της Προϊσταμένης του Νηπιαγωγείου, με τη συμμετοχή όλων των μελών του Συλλόγου Διδασκόντων, του Προέδρου του Διοικητικού Συμβουλίου του Συλλόγου Γονέων και Κηδεμόνων, καθώς και εκπροσώπου του Δήμου/Δημοτικής κοινότητας, πάντα σύμφωνα με τα θεσμικώς οριζόμενα περί λειτουργίας νηπιαγωγείων και διακριτών ρόλων των μελών της σχολικής κοινότητας και με αποκλειστικό γνώμονα το όφελος του μαθητή. Εγκρίνεται από την Σύμβουλο Εκπαίδευσης Νηπιαγωγών που έχει την παιδαγωγική ευθύνη του σχολείου καθώς και από τον Διευθυντή .Εκπαίδευσης. Ο Εσωτερικός Κανονισμός Λειτουργίας με την έναρξη του σχολικού έτους κοινοποιείται με κάθε πρόσφορο μέσο στους γονείς/κηδεμόνες και αναρτάται με την έναρξη του σχολικού έτους στον ιστότοπο του Νηπιαγωγείου, εφόσον υπάρχει. Η ακριβής τήρησή του αποτελεί ευθύνη και υποχρέωση όλων των μελών της σχολικής κοινότητας: του Συλλόγου Διδασκόντων και του βοηθητικού προσωπικού, των μαθητών, των γονέων και κηδεμόνων. Ο Κανονισμός, όταν κριθεί αναγκαίο, αναπροσαρμόζεται μέσω της προβλεπόμενης από τον νόμο συμμετοχικής διαδικασίας όλων των μελών της σχολικής κοινότητας, έτσι ώστε να συμπεριλαμβάνει νέες νομοθετικές ρυθμίσεις και να ανταποκρίνεται στις αλλαγές των συνθηκών λειτουργίας του σχολείου.

**ΤΑΥΤΟΤΗΤΑ ΚΑΙ ΟΡΑΜΑ ΤΟΥ ΣΧΟΛΕΙΟΥ ΜΑΣ**

Όραμα μας είναι να δημιουργήσουμε ένα σχολικό περιβάλλον, το οποίο θα υποστηρίζει όλα τα μέλη της σχολικής κοινότητας (μαθητές, εκπαιδευτικούς, γονείς, βοηθητικό προσωπικό) ώστε να αναπτύξουν στάσεις, δεξιότητες και αξίες που χαρακτηρίζουν το προφίλ του ενεργού πολίτη σε μια δημοκρατική κοινωνία.

## 1. ΒΑΣΙΚΕΣ ΑΡΧΕΣ ΚΑΙ ΣΤΟΧΟΙ ΤΟΥ ΕΣΩΤΕΡΙΚΟΥ ΚΑΝΟΝΙΣΜΟΥ ΛΕΙΤΟΥΡΓΙΑΣ

Ο Κανονισμός, περιλαμβάνει όρους και κανόνες, κατανομή αρμοδιοτήτων και ευθυνών, δικαιωμάτων και υποχρεώσεων, για όλα τα μέλη της σχολικής κοινότητας, έτσι ώστε να διαμορφώνεται στο σχολείο ένα παιδαγωγικό και διδακτικό κλίμα που διευκολύνει την απρόσκοπτη, μεθοδική και αποτελεσματική λειτουργία του. Ταυτόχρονα οι δυσκολίες και τα προβλήματα που προκύπτουν αντιμετωπίζονται από τα μέλη της σχολικής κοινότητας ως προκλήσεις και ευκαιρίες βελτίωσης, ανάπτυξης και ενδυνάμωσης παιδαγωγικών, διδακτικών, και άλλων πρακτικών. Βασικοί στόχοι του Κανονισμού είναι οι μαθητές/μαθήτριες να διαμορφώσουν την προσωπικότητά τους, να διαπαιδαγωγηθούν με τον καλύτερο δυνατό τρόπο αναπτύσσοντας δεξιότητες οι οποίες έχουν βασικό και κυρίαρχο ρόλο στη μαθησιακή διαδικασία και ταυτόχρονα αποτελούν δεξιότητες ζωής και μάθησης, όπως, η συνεργασία, η συναίσθηση της ευθύνης, η ενσυναίσθηση, ο αμοιβαίος σεβασμός, η αποδοχή της διαφορετικότητας, ο σεβασμός όλων σε κοινούς συμφωνημένους κανόνες, η περιβαλλοντική συνείδηση, η προστασία της υγείας, η δημιουργικότητα.

Μέσω των συμφωνημένων αρχών/κατευθύνσεων του Κανονισμού του Νηπιαγωγείου,

* Να εξασφαλίζεται ένα υποστηρικτικό πλαίσιο για να πραγματοποιείται με επιτυχία το εκπαιδευτικό έργο και η απρόσκοπτη συμμετοχή όλων των μαθητών/μαθητριών στην εκπαιδευτική διαδικασία.
* Να αναπτύσσεται κατάλληλο κλίμα για την ανάπτυξη της προσωπικότητας του/της κάθε μαθητή/μαθήτριας αλλά και όλων των μελών της σχολικής κοινότητας.
* Να διασφαλίζεται η σωματική και ψυχική υγεία όλων των μελών της σχολικής κοινότητας, καθώς και η εποικοδομητική και στοχευμένη συνεργασία τους.
* Να δημιουργείται πλαίσιο συνθηκών για ουσιαστική μάθηση και εργασία.

## 2. ΛΕΙΤΟΥΡΓΙΑ ΤΟΥ ΣΧΟΛΕΙΟΥ

## ΈΝΑΡΞΗ/ΛΗΞΗ ΜΑΘΗΜΑΤΩΝ

Το σχολικό έτος των νηπιαγωγείων αρχίζει την 1η Σεπτεμβρίου και λήγει στις 31 Αυγούστου του επόμενου έτους. Το διδακτικό έτος αρχίζει την 1η Σεπτεμβρίου και λήγει στις 21 Ιουνίου του επόμενου έτους. Οι εκπαιδευτικές δραστηριότητες αρχίζουν στις 11 Σεπτεμβρίου και λήγουν στις 15 Ιουνίου του επόμενου έτους, ημέρα κατά την οποία χορηγούνται τα αναμνηστικά του νηπιαγωγείου στα νήπια/προνήπια.

## ΕΓΓΡΑΦΕΣ

Οι αιτήσεις εγγραφών στα δημόσια Νηπιαγωγεία Γενικής Παιδείας γίνονται μέσω ηλεκτρονικής εφαρμογής με Ηλεκτρονική Αίτηση Εγγραφής. Την ηλεκτρονική αίτηση υποβάλλει ο γονέας/κηδεμόνας στο νηπιαγωγείο που ανήκει σύμφωνα με τη διεύθυνση κατοικίας του, μέσω της ηλεκτρονικής πλατφόρμας του Υπουργείου Ψηφιακής Διακυβέρνησης στην ηλεκτρονική διεύθυνση: <https://proti-eggrafi.services.gov.gr/>

**Δικαιολογητικά Εγγραφής**

Για την εγγραφή των νηπίων απαιτούνται τα εξής δικαιολογητικά:

* Πιστοποιητικό γέννησης νηπίου (εκδίδεται από την Προϊσταμένη)
* Επίδειξη βιβλιαρίου Υγείας ή προσκόμιση άλλου στοιχείου στο οποίο φαίνεται πως έγιναν όλα τα προβλεπόμενα εμβόλια
* ΑΔΥΜ (Ατομικό Δελτίο Υγείας)
* Υπεύθυνη δήλωση του γονέα / κηδεμόνα ότι αναλαμβάνει την ευθύνη  για την ασφαλή μετακίνηση του νηπίου από και προς το σχολείο
* Διεύθυνση μόνιμης κατοικίας την οποία τεκμηριώνουν με λογαριασμό ΔΕΚΟ, μισθωτήριο συμβόλαιο ή άλλο πρόσφατο δημόσιο έγγραφο

Στο νηπιαγωγείο εγγράφονται τα νήπια που συμπληρώνουν τη νόμιμη ηλικία. Η πρώτη ηλικία περιλαμβάνει τα νήπια τα οποία στις 31 Δεκεμβρίου του έτους εγγραφής συμπληρώνουν την ηλικία των 5 ετών. Η δεύτερη ηλικία περιλαμβάνει τα προνήπια τα οποία στις 31 Δεκεμβρίου του έτους εγγραφής συμπληρώνουν την ηλικία των 4 ετών.

## ΔΙΔΑΚΤΙΚΟ ΩΡΑΡΙΟ

Η έναρξη, η λήξη, η διάρκεια μαθημάτων του βασικού υποχρεωτικού προγράμματος και του ολοήμερου νηπιαγωγείου, τα διαλείμματα, ο χρόνος διδασκαλίας ανά διδακτική ώρα καθώς και η έναρξη και λήξη του διδακτικού έτους καθορίζονται από τις κείμενες διατάξεις και αποφάσεις του ΥΠΑΙΘΑ . Ανακοινώνονται στους γονείς με την έναρξη του διδακτικού έτους με σχετικό έντυπο και παράλληλα αναρτώνται στην ιστοσελίδα του Νηπιαγωγείου.

Για το σχολικό έτος 2023-2024 το πρόγραμμα του σχολείου, διαμορφώνεται ως εξής:

**Πρόωρη Υποδοχή** (ισχύει μόνο για τους μαθητές/μαθήτριες που παρακολουθούν το ολοήμερο πρόγραμμα και είναι προαιρετικό) **(σημ.: εφόσον οι γονείς το επιλέξουν με αίτησή τους, όμως, το τηρούν υποχρεωτικά)**

* Προσέλευση των μαθητών/τριών: 7:45π.μ-8:00π.μ

**Υποχρεωτικό πρόγραμμα**

* Υποδοχή των μαθητών και των μαθητριών στο σχολείο: 8.15π.μ- 8:30π.μ
* Λήξη υποχρεωτικού προγράμματος- αποχώρηση μαθητών και μαθητριών: 13:00μ.μ

**Ολοήμερο πρόγραμμα**

* Έναρξη λειτουργίας των δραστηριοτήτων Ολοήμερου προγράμματος 13:00μ.μ, με ανάληψη υπηρεσίας από την υπεύθυνη του Ολοημέρου Προγράμματος στις 12.10μ.μ
* Λήξη των δραστηριοτήτων Ολοήμερου προγράμματος: 16:00μ.μ

**Πρόωρη αποχώρηση από το Ολοήμερο και από το Υποχρεωτικό πρόγραμμα δεν επιτρέπεται**.

Προκειμένου να διευκολυνθεί, κατά την έναρξη της σχολικής χρονιάς, η ομαλή προσαρμογή των μαθητών/τριών δύναται να εφαρμόζεται ευέλικτο ωράριο παραμονής στο Νηπιαγωγείο κατά τις πρώτες δύο εβδομάδες λειτουργίας (παρ. 7, άρθρο 2, Π.Δ. 79/2017).

## ΠΡΟΣΕΛΕΥΣΗ ΚΑΙ ΑΠΟΧΩΡΗΣΗ ΜΑΘΗΤΩΝ/ΜΑΘΗΤΡΙΩΝ

Η ώρα προσέλευσης των μαθητών και μαθητριών του Νηπιαγωγείου είναι 8:15π.μ έως 8:30π.μ . Η ώρα προσέλευσης για την Πρωινή Υποδοχή στο Νηπιαγωγείο είναι 7:45π.μ έως 8:00π.μ. Η έγκαιρη προσέλευση και η καλά οργανωμένη και ελεγχόμενη αποχώρηση είναι απαραίτητες προϋποθέσεις για την πραγματοποίηση του διδακτικού έργου και την εύρυθμη λειτουργία του σχολείου γενικότερα και διασφαλίζει την ασφάλεια των μαθητών και μαθητριών και του προσωπικού του σχολείου. Για λόγους ασφαλείας των μαθητών/μαθητριών αλλά και για την ομαλή λειτουργία του προγράμματος η είσοδος του σχολείου/οι είσοδοι του σχολείου κλείνουν στις 8:30π.μ ώστε να μην παρακωλύεται το παιδαγωγικό έργο του σχολείου. Οι μαθητές και οι μαθήτριες σε καμία περίπτωση δεν αποχωρούν από το σχολείο πριν τη λήξη του ωραρίου. Αν παρουσιαστεί ανάγκη έκτακτης αποχώρησης κατά τη διάρκεια του σχολικού ωραρίου (π.χ. ασθένεια), ενημερώνεται ο γονέας/κηδεμόνας από τον εκπαιδευτικό της τάξης για να προσέλθει στο σχολείο και να συνοδεύσει το παιδί στο σπίτι του, αφού προηγουμένως συμπληρώσει το σχετικό έντυπο (υπεύθυνη δήλωση). Εάν κάποιος γονέας/κηδεμόνας χρειαστεί, για ειδικό λόγο να πάρει το παιδί του πριν τη λήξη των μαθημάτων, χρειάζεται να ενημερώσει εγκαίρως τον εκπαιδευτικό της τάξης και να συμπληρώσει σχετικό έντυπο όπου θα αναγράφονται οι λόγοι (υπεύθυνη δήλωση). Η εκπαιδευτικός, υποδέχεται τους μαθητές και τις μαθήτριες στην είσοδο του Σχολείου και οι γονείς/κηδεμόνες-συνοδοί αποχωρούν. Κατά τη διάρκεια του χρόνου προσέλευσης των μαθητών/μαθητριών δεν παρευρίσκεται χωρίς άδεια στον χώρο του σχολείου κανένας επισκέπτης. Οι γονείς/κηδεμόνες προσέρχονται έγκαιρα για την παραλαβή των μαθητών και των μαθητριών, παραμένουν έξω από τις εισόδους του σχολείου, χωρίς να παρεμποδίζουν τη διαδικασία αποχώρησης. Κάθε καθυστέρηση στην προσέλευση των συνοδών δημιουργεί κινδύνους για την ασφάλεια των μαθητών/μαθητριών που παρακολουθούν το σχολικό πρόγραμμα και παρεμποδίζει τη λειτουργία της σχολικής μονάδας. Σε περιπτώσεις δυσμενών καιρικών συνθηκών και με γνώμονα την ασφάλεια των μαθητών/τριών, το σχολείο δύναται να τροποποιήσει τη διαδικασία προσέλευσης/αποχώρησης, σύμφωνα με το πρωτόκολλο - σχέδιο διαχείρισης κρίσεων (Βλ. σελ. 13).

## ΩΡΟΛΟΓΙΟ ΠΡΟΓΡΑΜΜΑ ΤΟΥ ΣΧΟΛΕΙΟΥ

Το Νηπιαγωγείο εφαρμόζει το Ωρολόγιο Πρόγραμμα, όπως αυτό ορίζεται από τις εγκυκλίους του ΥΠΑΙΘΑ και εξειδικεύεται από τον Σύλλογο Διδασκόντων με ευθύνη της Προϊσταμένης του Νηπιαγωγείου και υποβάλλεται προς έγκριση στον Προϊστάμενο εκπαιδευτικών θεμάτων της οικείας Διεύθυνσης Πρωτοβάθμιας Εκπαίδευσης.

## 3. ΣΧΟΛΙΚΗ ΚΑΙ ΚΟΙΝΩΝΙΚΗ ΖΩΗ

## Ι. ΦΟΙΤΗΣΗ

Η φοίτηση των μαθητών/μαθητριών στα Νηπιαγωγεία είναι διετής και υποχρεωτική και εποπτεύεται από την εκπαιδευτικό της τάξης, η οποία καταγράφει τις καθημερινές απουσίες και από την Προϊσταμένη που τις καταχωρεί στο πληροφοριακό σύστημα myschool του ΥΠΑΙΘΑ. Η ελλιπής φοίτηση και μάλιστα χωρίς σοβαρό λόγο, δυσχεραίνει τόσο το σχολικό έργο όσο και την πρόοδο των μαθητών/μαθητριών. Την ουσιαστική αλλά και την τυπική ευθύνη απέναντι στο σχολείο και την πολιτεία για τη φοίτηση των μαθητών/τριών, φέρουν κατά το νόμο οι γονείς/κηδεμόνες τους. Σε περίπτωση απουσίας των μαθητών οι γονείς οφείλουν να ενημερώνουν το νηπιαγωγείο για το λόγο απουσίας τους.

## II. ΣΧΟΛΙΚΟΙ ΧΩΡΟΙ

Κοινός στόχος όλων, είναι ο σεβασμός του σχολικού χώρου. Ο σεβασμός στα περιουσιακά στοιχεία του Νηπιαγωγείου, τις υποδομές, τον εξοπλισμό αλλά και το φυσικό περιβάλλον του σχολείου αποτελεί βασική υποχρέωση όλων των μελών της σχολικής κοινότητας. Το προσωπικό καθαριότητας του Νηπιαγωγείου, έχει ως ευθύνη την καθαριότητα και ευπρεπισμό των χώρων σε συνεργασία με τον Σύλλογο Διδασκόντων. Αντίστοιχα, ευθύνη όλων είναι η διατήρηση της τάξης και της καλαισθησίας στις σχολικές αίθουσες, καθώς είναι ο ιδιαίτερος χώρος, όπου παραμένουν και εργάζονται μαθητές/μαθήτριες και εκπαιδευτικοί αρκετές ώρες της ημέρας.

## ΙΙΙ.ΔΙΑΛΕΙΜΜΑ

Κατά τη διάρκεια του διαλείμματος οι μαθητές/μαθήτριες βγαίνουν στο προαύλιο, όπως έχει καθοριστεί από το Ωρολόγιο Πρόγραμμα. Σε περίπτωση κακοκαιρίας, οι μαθητές/μαθήτριες παραμένουν στην αίθουσα του τμήματος τους για το διάλειμμα τους με μέριμνα για τον κατάλληλο αερισμό των εσωτερικών χώρων. Το διάλειμμα είναι χρόνος παιχνιδιού και ανάπτυξης κοινωνικών σχέσεων, όπου οι μαθητές και οι μαθήτριες αλληλεπιδρούν, παίζουν αρμονικά και για οποιοδήποτε πρόβλημα ή δυσκολία αντιμετωπίζουν απευθύνονται στις εκπαιδευτικούς που βρίσκονται στο προαύλιο ή στην αίθουσα, ενώ παράλληλα ενθαρρύνονται και εκπαιδεύονται να αυτονομούνται/ αυτορυθμίζονται ως προς την επίλυση των διαφορών τους. Σε δεύτερη φάση απευθύνονται στην εκπαιδευτικό. Για τον σκοπό αυτό είναι απαραίτητο οι μαθητές/τριες να προσέρχονται στο σχολείο με κατάλληλη ένδυση για κινητικές δραστηριότητες (π.χ. φόρμες και άνετα παπούτσια χωρίς κορδόνια). Κατά τη διάρκεια του διαλείμματος δεν επιτρέπεται κανένας ανήλικος ή ενήλικος να παρακολουθεί, να συνομιλεί ή να δίνει αντικείμενα σε μαθητές και μαθήτριες του σχολείου από τα κάγκελα του προαύλιου χώρου**.**

## IV.ΣΧΟΛΙΚΟ ΠΡΟΓΡΑΜΜΑ

Η φοίτηση στο Νηπιαγωγείο αποτελεί το πιο σημαντικό βήμα στη ζωή του παιδιού για τη μάθηση, την προσωπική ανάπτυξη και κοινωνικοποίησή του. Οι μαθητές και μαθήτριες συμμετέχουν ενεργά στην καθημερινή εκπαιδευτική διαδικασία σεβόμενοι τόσο τους κανόνες του σχολείου, όπως συνδιαμορφώνονται από τις εκπαιδευτικούς της τάξης στην αρχή της σχολικής χρονιάς, όσο και το δικαίωμα των συμμαθητών και συμμαθητριών τους για μάθηση. Τα παιδιά μαθαίνουν να συνεργάζονται, να δημιουργούν, να αλληλεπιδρούν, να αυτενεργούν και να είναι υπεύθυνα. Η συνεργασία μεταξύ γονέων/κηδεμόνων και εκπαιδευτικών έχει κοινό στόχο την υγιή ανάπτυξη παιδιών με ολοκληρωμένη προσωπικότητα.

Το πρόγραμμα δραστηριοτήτων το οποίο ακολουθείται έχει καθοριστεί με όσα προβλέπει και περιλαμβάνει το ισχύον ΑΠΣ για το νηπιαγωγείο του Υπουργείου Παιδείας , Θρησκευμάτων και Αθλητισμού. Είναι επίσης σύμφωνο με τις απαιτήσεις της εποχής μας, τόσο για την παροχή ποιοτικής αλλά και άρτιας εκπαίδευσης.

## ΕΟΡΤΑΣΤΙΚΕΣ ΕΚΔΗΛΩΣΕΙΣ

Εορταστικές εκδηλώσεις στο νηπιαγωγείο πραγματοποιούνται: α)στις 27 Οκτωβρίου για την επέτειο της εθνικής εορτής της 28ης Οκτωβρίου, ημέρα κατά την οποία τιμάται και η ελληνική σημαία. β) στις 24 Μαρτίου για την επέτειο της εθνικής εορτής της 25ης Μαρτίου γ) στις 17 Νοεμβρίου για την επέτειο του Πολυτεχνείου δ) στις 30 Ιανουαρίου, εορτή των Τριών Ιεραρχών (εορτάζεται σύμφωνα με την ισχύουσα νομοθεσία ) . Σε περίπτωση που η ημέρα της σχολικής γιορτής είναι Κυριακή ή Δευτέρα, οι εκδηλώσεις γίνονται την προηγούμενη Παρασκευή. Επ’ ευκαιρία των εορτών των Χριστουγέννων και του Πάσχα, δύναται να πραγματοποιείται εκκλησιασμός κατά την κρίση του Συλλόγου Διδασκόντων και εφόσον οι συνθήκες το επιτρέπουν.

## ΕΚΠΑΙΔΕΥΤΙΚΕΣ ΔΡΑΣΕΙΣ ΚΑΙ ΕΚΔΡΟΜΕΣ

Στο νηπιαγωγείο στα πλαίσια της σχολικής ζωής και κατά τη διάρκεια του διδακτικού ωραρίου σχεδιάζονται με απόφαση του συλλόγου διδασκόντων και πραγματοποιούνται ποικίλες σχολικές δράσεις, που δύνανται να υλοποιούνται εντός της σχολικής μονάδας (πχ. επισκέψεις επιστημόνων, καλλιτεχνών, διάφορες πολιτιστικές εκδηλώσεις κλπ) ή εκτός (εκπαιδευτικές επισκέψεις κλπ) και απαιτούν μετακίνηση μαθητών/τριών. Για τη συμμετοχή των μαθητών/τριών σε δράσεις που πραγματοποιούνται εκτός του σχολείου, απαιτείται η έγγραφη σύμφωνη γνώμη των γονέων/κηδεμόνων. Η συμμετοχή των μαθητών στις σχολικές δράσεις αποτελεί μέρος της εκπαιδευτικής διαδικασίας και προϋποθέτει την έγγραφη συναίνεση συμμετοχής από τους γονείς/κηδεμόνες. Για το φετινό σχολικό έτος 2023-2024 με απόφαση του Συλλόγου Διδασκόντων του Νηπιαγωγείου μας, οι επισκέψεις/περίπατοι καθώς και οι επισκέψεις στην τάξη στα πλαίσια εκπαιδευτικών προγραμμάτων θα πραγματοποιηθούν κανονικά, με τήρηση όλων των αναγκαίων μέτρων προστασίας.

## 4. ΣΥΜΠΕΡΙΦΟΡΑ-ΔΙΚΑΙΩΜΑΤΑ-ΥΠΟΧΡΕΩΣΕΙΣ

## Η ΠΡΟΪΣΤΑΜΕΝΗ

• Συμβάλλει με τη βοήθεια των εκπαιδευτικών στη δημιουργία κλίματος συνεργατικής συμπεριφοράς των ιδίων και των μαθητών/μαθητριών και είναι υπεύθυνος/υπεύθυνη, σε συνεργασία με τους εκπαιδευτικούς, για την ομαλή λειτουργία του σχολείου.

• Ενημερώνει τα μέλη της εκπαιδευτικής κοινότητας για την εκπαιδευτική νομοθεσία, τις εγκυκλίους και τις αποφάσεις που αφορούν τη λειτουργία του Σχολείου και τις αρμοδιότητες του Συλλόγου Διδασκόντων.

• Λαμβάνει μέριμνα για την εξασφάλιση παιδαγωγικών μέσων και εργαλείων, την καλή χρήση τους στη σχολική τάξη, τη λειτουργικότητα και την αντικατάσταση τους, σε περίπτωση φθοράς.

• Είναι υπεύθυνη, μαζί με τις εκπαιδευτικούς, για την καθαριότητα και αισθητική των χώρων του Νηπιαγωγείου, για την προστασία της υγείας και ασφάλειας των μαθητών/μαθητριών, αλλά και για την έγκριση και εσωτερική εποπτεία του προγραμματισμού, της υλοποίησης και της αποτίμησης του εκπαιδευτικού έργου της σχολικής μονάδας.

• Πέραν των παραπάνω αρμοδιοτήτων, η Προϊσταμένη του Νηπιαγωγείου Καλλιμασιάς είναι και εκπαιδευτικός τάξης με πλήρεις αρμοδιότητες εκπαιδευτικού έργου (σε αντίθεση με τους Διευθυντές/τις Διευθύντριες σε πολυδύναμες σχολικές μονάδες).

## ΟΙ ΕΚΠΑΙΔΕΥΤΙΚΟΙ

• Εκπαιδεύουν τους μαθητές και τις μαθήτριες, σύμφωνα με τους σκοπούς και τους στόχους της προσχολικής εκπαίδευσης και μέσα στο πλαίσιο της εκπαιδευτικής πολιτικής και με την καθοδήγηση των Στελεχών της Εκπαίδευσης.

• Προετοιμάζουν και οργανώνουν την εκπαιδευτική διαδικασία, εφαρμόζοντας σύγχρονες και κατάλληλες μεθόδους διδασκαλίας, με βάση τις ανάγκες και ιδιαιτερότητες των μαθητών/μαθητριών.

• Συνεργάζονται με τους μαθητές/μαθήτριες, σέβονται την προσωπικότητά τους, καλλιεργούν και εμπνέουν σ’ αυτούς, κυρίως με το παράδειγμά τους, δημοκρατική συμπεριφορά.

• Μεριμνούν για τη δημιουργία κλίματος αρμονικής συνεργασίας και συνεχούς και αμφίδρομης επικοινωνίας με τους γονείς/κηδεμόνες των μαθητών/μαθητριών, και τους ενημερώνουν για τη φοίτηση, τη συμπεριφορά και την εξέλιξη των παιδιών τους.

• Φροντίζουν για την πρόοδο όλων των μαθητών /μαθητριών τους και τους προσφέρουν παιδεία διανοητική, ηθική και κοινωνική.

• Συμβάλλουν στην εμπέδωση ενός ήρεμου, θετικού, συνεργατικού, συμπεριληπτικού, εποικοδομητικού σχολικού κλίματος.

• Ενημερώνονται για τις συνθήκες ζωής των μαθητών/μαθητριών τους στην οικογένεια και στο ευρύτερο κοινωνικό περιβάλλον, λαμβάνουν υπόψη τους παράγοντες που επηρεάζουν την πρόοδο και συμπεριφορά των μαθητών/μαθητριών τους και σχεδιάζουν κατάλληλες εκπαιδευτικές ενέργειες σε συνεργασία με γονείς/κηδεμόνες και άλλους φορείς, εφόσον κριθεί απαραίτητο, σύμφωνα με τις κείμενες διατάξεις.

• Ενθαρρύνουν τους μαθητές/μαθήτριες να συμμετέχουν ενεργά στη διαμόρφωση και λήψη αποφάσεων για θέματα που αφορούν τους ίδιους και το σχολείο και καλλιεργούν τις αρχές και το πνεύμα αλληλεγγύης και συλλογικότητας.

• Συνεργάζονται με την εκπαιδευτικό ειδικής αγωγής προκειμένου να υποστηριχθούν οι μαθητές με ειδικές εκπαιδευτικές ανάγκες καθώς και οι οικογένειές τους.

• Συνεργάζονται με την Προϊσταμένη, τους γονείς και τα αρμόδια Στελέχη Εκπαίδευσης για την καλύτερη δυνατή παιδαγωγική αντιμετώπιση προβλημάτων συμπεριφοράς, σεβόμενοι την προσωπικότητα και τα δικαιώματα των μαθητών/μαθητριών.

• Ανανεώνουν και εμπλουτίζουν τις γνώσεις τους, σχετικά με τις επιστήμες της αγωγής τόσο μέσω των διαφόρων μορφών επιμόρφωσης, που παρέχονται θεσμικά από το σύστημα της οργανωμένης εκπαίδευσης, όσο και μέσω της ενδοσχολικής επιμόρφωσης ή και της αυτοεπιμόρφωσης.

## ΟΙ ΜΑΘΗΤΕΣ/ΜΑΘΗΤΡΙΕΣ

• Επιδεικνύουν σεβασμό, με τη στάση τους, προς κάθε μέλος της σχολικής κοινότητας.

• Κατά τη διάρκεια των μαθημάτων τηρούν τους κανόνες της τάξης, συμμετέχουν ενεργά συνδιαμορφώνοντας την καθημερινή εκπαιδευτική διαδικασία.

• Απευθύνονται στους/στις εκπαιδευτικούς και ζητούν τη βοήθειά τους, για κάθε πρόβλημα που τους απασχολεί και τους δημιουργεί εμπόδιο στη σχολική ζωή, ενώ παράλληλα ενθαρρύνονται και εκπαιδεύονται να αναζητούν λύσεις σε συνεργασία με τους συμμαθητές τους στα πλαίσια της κουλτούρας σεβασμού.

• Προσέχουν ώστε να διατηρούν καθαρούς όλους τους χώρους και να χρησιμοποιούν σωστά την υλική περιουσία του σχολείου. Σε περίπτωση σοβαρής φθοράς εξοπλισμού ή υλικού του νηπιαγωγείου, η αντικατάστασή του εμπίπτει στην ευθύνη των γονέων και κηδεμόνων του μαθητή/μαθήτριας.

• Αποφεύγουν ρητά την άσκηση οποιασδήποτε μορφής βίας (σωματική, λεκτική ή ψυχολογική).

• Προσπαθούν να λύνουν τις αντιθέσεις ή διαφωνίες με διάλογο. Σε περιπτώσεις που γίνονται αποδέκτες ή παρατηρητές βίαιης λεκτικής, ψυχολογικής ή και σωματικής συμπεριφοράς, ενεργούν άμεσα και ακολουθούν τα παραπάνω βήματα: 1. Συζητούν άμεσα και ειρηνικά με όποιον έχουν διαφορά. 2. Απευθύνονται στην υπεύθυνη εκπαιδευτικό τμήματος. 3. Απευθύνονται στην Προϊσταμένη του Νηπιαγωγείου. Εφόσον δε κριθεί αναγκαίο ενημερώνονται οι γονείς/κηδεμόνες (ή και άλλοι φορείς κατά περίπτωση) για την πιο αποτελεσματική και ισορροπημένη διαχείριση του φαινομένου προς όφελος του παιδιού, αλλά και όλης της σχολικής κοινότητας (βλ. VI)

• Συμβάλλουν στην υιοθέτηση αειφορικών πρακτικών, όπως η ανακύκλωση υλικών και η εξοικονόμηση πόρων, όπως νερού και ηλεκτρικού ρεύματος.

• Στις σχολικές εκδηλώσεις και γιορτές αλλά και στις διδακτικές επισκέψεις εκτός Νηπιαγωγείου ακολουθούν τους συνοδούς εκπαιδευτικούς και συμπεριφέρονται με ευγένεια και ευπρέπεια.

## IV. ΓΟΝΕΙΣ ΚΑΙ ΚΗΔΕΜΟΝΕΣ

- Φροντίζουν ώστε το παιδί να έρχεται έγκαιρα και ανελλιπώς στο σχολείο και να ενημερώνουν σε περίπτωση απουσίας του.

- Διαβάζουν προσεκτικά όλες τις ανακοινώσεις, έντυπες ή ηλεκτρονικές, ώστε να ενημερώνονται για θέματα λειτουργίας του Σχολείου.

- Ενημερώνουν έγκαιρα και προσκομίζουν τα σχετικά έγγραφα, αν υπάρχουν, για κάθε ειδικό θέμα που αντιμετωπίζουν τα παιδιά τους.

- θέματα υγείας, ειδικές εκπαιδευτικές ικανότητες ή ανάγκες, θέματα οικογενειακής και κοινωνικής κατάστασης τα οποία μπορούν να επηρεάσουν την επίδοση, τη φοίτηση και συμπεριφορά του παιδιού και ζητούν τη συνδρομή του σχολείου.

- Υποστηρίζουν την αυτοεξυπηρέτηση των παιδιών τους στις καθημερινές ρουτίνες στο σπίτι (ντύσιμο, φαγητό, τουαλέτα, προσωπική υγιεινή).

- Μεριμνούν υπεύθυνα και δημοκρατικά για την ανάδειξη των εκπροσώπων τους στο ΔΣ του Συλλόγου Γονέων.

- Συνεργάζονται αρμονικά σε προσωπικό επίπεδο αλλά και μέσω του Συλλόγου Γονέων με την Προϊσταμένη και τους λοιπούς εκπαιδευτικούς για θέματα που αφορούν τους μαθητές/μαθήτριες κατά περίπτωση. Ειδικότερα για θέματα παιδαγωγικά και ατομικής προόδου οι γονείς απευθύνονται κατά προτεραιότητα στις εκπαιδευτικούς της τάξης του παιδιού τους. Για δε λειτουργικά ή διοικητικά θέματα του σχολείου απευθύνονται στην Προϊσταμένη του Νηπιαγωγείου.

- Καταθέτουν γραπτώς τις προτάσεις τους διά των εκπροσώπων τους στο ΔΣ Συλλόγου Γονέων για εκδηλώσεις του σχολείου ή για παρεμβάσεις βελτίωσης χώρων και υλικοτεχνικού εξοπλισμού στην Προϊσταμένη του Νηπιαγωγείου, ώστε να συζητηθούν στον Σύλλογο Διδασκόντων και να εγκριθούν από κοινού στο πλαίσιο του ετήσιου προγραμματισμού της σχολικής μονάδας.

## ΖΗΤΗΜΑΤΑ ΣΥΜΠΕΡΙΦΟΡΑΣ & ΚΑΝΟΝΙΣΤΙΚΟ ΠΛΑΙΣΙΟ ΤΑΞΗΣ

Τα ζητήματα μη αποδεκτής συμπεριφοράς στο σχολείο αποτελούν αντικείμενο συνεργασίας των γονέων/κηδεμόνων με την εκπαιδευτικό υπεύθυνο της τάξης, την Προϊσταμένη της σχολικής μονάδας, το Σύλλογο Διδασκόντων και την Σύμβουλο Εκπαίδευσης Νηπιαγωγών, προκειμένου να υπάρξει η καλύτερη δυνατή παιδαγωγική αντιμετώπιση του θέματος. Σε κάθε περίπτωση και πριν από οποιαδήποτε απόφαση, λαμβάνεται υπόψη η βασική αρχή του σεβασμού της προσωπικότητας και των δικαιωμάτων του παιδιού. Το σχολείο, ως φορέας αγωγής, έχει καθήκον να λειτουργεί έτσι ώστε οι μαθητές και μαθήτριες να συνειδητοποιήσουν ότι κάθε πράξη τους έχει συνέπειες, να μάθουν να αναλαμβάνουν την ευθύνη των επιλογών τους και να γίνουν υπεύθυνοι πολίτες. Ειδικότερα στα πλαίσια της τάξης, αρχή του σχολείου μας είναι η ενεργός συμμετοχή των μαθητών στη διατύπωση των αποδεκτών ορίων συμπεριφοράς και των συνεπειών που θα έχουν οι παραβάτες αυτών. Με αυτόν τον τρόπο, εξασφαλίζεται η μεγαλύτερη αποδοχή των κανονισμών από τα παιδιά και σταδιακά διαμορφώνεται η εσωτερική αυτορρύθμιση της συμπεριφοράς τους μέσα στα όρια που τέθηκαν συλλογικά. Οι γονείς/κηδεμόνες ενημερώνονται πάντα από το Σχολείο για την όποια μη αποδεκτή συμπεριφορά των παιδιών τους. Η στενή συνεργασία σχολείου-γονέων/κηδεμόνων είναι πάντα αναγκαία και επιβεβλημένη.

## 

## ΠΡΟΛΗΨΗ ΦΑΙΝΟΜΕΝΩΝ ΒΙΑΣ ΚΑΙ ΣΧΟΛΙΚΟΥ ΕΚΦΟΒΙΣΜΟΥ

Η ενδοσχολική βία και ο εκφοβισμός αναφέρεται στη χρήση εσκεμμένης, απρόκλητης, συστηματικής και επαναλαμβανόμενης βίας και επιθετικής συμπεριφοράς, με σκοπό την επιβολή και την πρόκληση σωματικού και ψυχικού πόνου σε μαθητές από συμμαθητές τους. Λαμβάνοντας υπόψη ότι αποτελεί αναφαίρετο δικαίωμα για όλα τα παιδιά να βρίσκονται σε ένα σχολικό περιβάλλον που τους παρέχει ασφάλεια και προστασία είναι πρωταρχικής σημασίας για κάθε σχολείο η εφαρμογή πολιτικών πρόληψης και αντιμετώπισης του φαινομένου. Συγκεκριμένα, οι εκπαιδευτικοί εκπαιδεύουν τα παιδιά να συνεργάζονται μεταξύ τους, να αποδέχονται ο ένας τον άλλον, να επικοινωνούν με ευγένεια, να συμπεριφέρονται με σεβασμό, να λύνουν τις διαφορές τους μέσα από το διάλογο, να αποδέχονται άτομα διαφορετικής εθνοτικής, θρησκευτικής προέλευσης ή άτομα με ειδικές ανάγκες.

## 5. AΛΛΑ ΘΕΜΑΤΑ

## ΠΡΟΣΩΠΙΚΑ ΑΝΤΙΚΕΙΜΕΝΑ ΚΑΙ ΕΝΔΥΜΑΣΙΑ ΜΑΘΗΤΩΝ

Στο νηπιαγωγείο τα παιδιά καθημερινά πρέπει να φέρνουν μέσα στην τσάντα τους, το δεκατιανό τους, μια ατομική πετσετούλα φαγητού και το νερό τους σε ατομικό παγούρι. Επιπλέον τα παιδιά του προαιρετικού τμήματος φέρνουν το μεσημεριανό τους φαγητό αλλά και σεντονάκια για την ώρα της χαλάρωσης. Τα νήπια πρέπει να είναι σε θέση αναγνωρίζουν τα προσωπικά τους αντικείμενα και καλό είναι σε όλα τα προσωπικά τους είδη να αναγράφεται το όνομά τους. Σχετικά με την ενδυμασία στο σχολείο, τα παιδιά χρειάζονται άνετα και ευκολοφόρετα ρούχα που θα τους επιτρέπουν να κινούνται ελεύθερα αλλά και να ντύνονται μόνα τους. Ρούχα με κουμπιά, φερμουάρ και ζώνες δημιουργούν περισσότερη δυσκολία στα παιδιά ειδικά όταν χρειαστεί να επισκεφθούν την τουαλέτα.

## ΠΡΟΕΤΟΙΜΑΣΙΑ ΓΕΥΜΑΤΟΣ-ΓΕΥΜΑ

Το γεύμα των μαθητών/μαθητριών παρασκευάζεται στο σπίτι με ευθύνη των γονέων/κηδεμόνων τους. Η νηπιαγωγός στο ολοήμερο πρόγραμμα του νηπιαγωγείου, βοηθά και καθοδηγεί τους μαθητές και τις μαθήτριες ώστε να αποκτήσουν τις απαραίτητες δεξιότητες που αφορούν στην αυτοεξυπηρέτηση κατά τη διαδικασία του γεύματος. Σε κάθε περίπτωση δίνεται ιδιαίτερη προσοχή στους μαθητές μέχρι να αποκτήσουν τις απαραίτητες δεξιότητες αυτοεξυπηρέτησης.

## ΕΠΙΚΟΙΝΩΝΙΑ ΚΑΙ ΣΥΝΕΡΓΑΣΙΑ ΓΟΝΕΩΝ/ΚΗΔΕΜΟΝΩΝ-ΣΧΟΛΕΙΟΥ

## ΣΗΜΑΣΙΑ ΤΗΣ ΕΠΙΚΟΙΝΩΝΙΑΣ ΚΑΙ ΤΗΣ ΣΥΝΕΡΓΑΣΙΑΣ ΣΧΟΛΕΙΟΥ-ΟΙΚΟΓΕΝΕΙΑΣ

Πολύ σημαντική παράμετρος της συνολικής λειτουργίας του Νηπιαγωγείου και του κλίματος που δημιουργείται είναι η επικοινωνία και η εποικοδομητική συνεργασία με τους γονείς/κηδεμόνες των μαθητών/μαθητριών και με το ΔΣ του Συλλόγου Γονέων. Η εμπιστοσύνη του παιδιού στο σχολείο ενισχύεται από τη θετική στάση των γονέων/κηδεμόνων προς το Σχολείο και τον εκπαιδευτικό. Για οποιοδήποτε αίτημα τους, οι γονείς/κηδεμόνες απευθύνονται στην εκπαιδευτικό της τάξης. Σε περίπτωση που δεν υπάρξει κοινά αποδεκτή λύση ή συνεννόηση, παρεμβαίνει η Προϊσταμένη του Νηπιαγωγείου.

## ΔΙΑΔΙΚΑΣΙΕΣ ΕΝΗΜΕΡΩΣΗΣ ΚΑΙ ΕΠΙΚΟΙΝΩΝΙΑΣ ΣΧΟΛΕΙΟΥ ΚΑΙ ΓΟΝΕΩΝ/ΚΗΔΕΜΟΝΩΝ

Οι συναντήσεις για ενημέρωση των γονέων/κηδεμόνων με τους εκπαιδευτικούς προγραμματίζονται με απόφαση του Συλλόγου Διδασκόντων:

* Στην αρχή του διδακτικού έτους, όπου λαμβάνει χώρα ενημέρωση για ζητήματα που αφορούν στην εύρυθμη λειτουργία του σχολείου .
* Κάθε φορά που η εκπαιδευτικός της τάξης κρίνει αναγκαία μια έκτακτη συνάντηση.
* Κατά την ενημέρωση προόδου με το πέρας κάθε τριμήνου, όπου πραγματοποιείται παιδαγωγική συνάντηση της εκπαιδευτικού της τάξης με τους γονείς/κηδεμόνες των μαθητών/μαθητριών, προκειμένου να ενημερωθούν για την πρόοδο των παιδιών τους.

Για τον λόγο ότι ο κίνδυνος της πανδημίας δεν έχει τελειώσει, οι συναντήσεις πραγματοποιούνται στον εξωτερικό χώρο του σχολείου τηρώντας όλα τα απαραίτητα μέτρα. Η είσοδος των γονέων/κηδεμόνων στο σχολικό χώρο δεν επιτρέπεται. Οι γονείς-κηδεμόνες οφείλουν να επικαιροποιούν τα στοιχεία επικοινωνίας τους και να ενημερώνουν άμεσα τους εκπαιδευτικούς για κάθε αλλαγή, ώστε το Νηπιαγωγείο να έχει τα ισχύοντα τηλέφωνά τους και τις έγκυρες ηλεκτρονικές διευθύνσεις τους για την αποστολή ενημερωτικών σημειωμάτων ή/και υπεύθυνων δηλώσεων για την πραγματοποίηση εκπαιδευτικών επισκέψεων/δράσεων/εκδηλώσεων κ.λ.π. Επίσης, οι γονείς/κηδεμόνες θα πρέπει τακτικά να επισκέπτονται την ιστοσελίδα του Νηπιαγωγείου, ή να αξιοποιούν κάθε πρόσφορο μέσο επικοινωνίας που παρέχεται από το Νηπιαγωγείο και να ενημερώνονται για τα θέματα του Νηπιαγωγείου. Τέλος, οι γονείς/κηδεμόνες σε έκτακτες περιπτώσεις θα πρέπει να έχουν φροντίσει είτε οι ίδιοι ή πρόσωπα που έχουν εξουσιοδοτήσει να είναι άμεσα διαθέσιμοι.

## ΣΥΛΛΟΓΟΣ ΓΟΝΕΩΝ ΚΑΙ ΚΗΔΕΜΟΝΩΝ

Οι γονείς/κηδεμόνες των μαθητών και μαθητριών κάθε Σχολείου συγκροτούν τον Σύλλογο Γονέων & Κηδεμόνων, που φέρει την επωνυμία του σχολείου και συμμετέχουν αυτοδικαίως σε αυτόν. Ο Σύλλογος Γονέων & Κηδεμόνων είναι ένας σημαντικός θεσμός, αποτελεί αναπόσπαστο μέρος της Σχολικής Κοινότητας και για αυτό είναι σημαντική η συμμετοχή όλων των γονέων/κηδεμόνων. Βρίσκεται σε άμεση συνεργασία με την Προϊσταμένη, τον Σύλλογο Διδασκόντων του σχολείου, αλλά και με τον Πρόεδρο της Σχολικής Επιτροπής του οικείου Δήμου.

## ΣΧΟΛΙΚΗ ΕΠΙΤΡΟΠΗ

Στις Σχολικές Επιτροπές, οι οποίες είναι υπηρεσίες που ανήκουν στον Δήμο, ανατίθεται η διαχείριση πιστώσεων για την κάλυψη των λειτουργικών δαπανών των σχολείων της Πρωτοβάθμιας Εκπαίδευσης. Η λειτουργία των σχολικών επιτροπών καθορίζεται με την με Αριθμ. οικ. 1940/2018 (ΦΕΚ310/τΒ/2- 2-2018) Απόφαση του Υπουργείου Εσωτερικών. Με απόφαση της Σχολικής Επιτροπής προσδιορίζεται το ποσό που τίθεται στη διάθεση κάθε σχολικής μονάδας, για την αντιμετώπιση των λειτουργικών αναγκών της. Το ποσό αυτό διαχειρίζεται η Προϊσταμένη του Νηπιαγωγείου για την αντιμετώπιση λειτουργικών αναγκών της σχολικής μονάδας, λαμβάνοντας υπόψη τις σχετικές προτάσεις των μελών του Συμβουλίου Σχολικής Κοινότητας.

Οι εκπαιδευτικοί βοηθούν στον εντοπισμό φθορών στους χώρους των αιθουσών διδασκαλίας τους, καθώς και στους κοινόχρηστους χώρους, όπως και στην καταγραφή των αναγκών υλικοτεχνικού εξοπλισμού και αναφέρουν τα ζητήματα στην Προϊσταμένη. Η Προϊσταμένη, είναι υπεύθυνη για την αναφορά στη Σχολική Επιτροπή των αναγκών συντήρησης του κτιρίου και άλλων υλικοτεχνικών αναγκών με την υποβολή αντίστοιχων αιτημάτων τόσο στην Σχολική επιτροπή όσο και στην τεχνική υπηρεσία του Δήμου.

## ΣΧΟΛΙΚΟ ΣΥΜΒΟΥΛΙΟ

Σε κάθε σχολική μονάδα λειτουργεί το Σχολικό Συμβούλιο, στο οποίο συμμετέχουν ο Σύλλογος Διδασκόντων, ένας εκπρόσωπος του Διοικητικού Συμβουλίου του Συλλόγου Γονέων & Κηδεμόνων και ένας εκπρόσωπος της τοπικής αυτοδιοίκησης. Έργο του Σχολικού Συμβουλίου είναι η συμβολή του στη διασφάλιση της εύρυθμης λειτουργίας της σχολικής μονάδας. Το Σχολικό Συμβούλιο λειτουργεί συνεργατικά και προτείνει παρεμβάσεις για την επίλυση θεμάτων που αφορούν στην υγιεινή, στην ασφάλεια και στην πρόληψη ατυχημάτων στον σχολικό χώρο καθώς και σε ζητήματα βελτίωσης της υλικοτεχνικής υποδομής του Νηπιαγωγείου. Το σχολικό συμβούλιο του Νηπιαγωγείου μας είναι πενταμελές και αποτελείται από τα 3 μέλη του Διδακτικού προσωπικού, έναν εκπρόσωπο του Συλλόγου γονέων και κηδεμόνων και έναν εκπρόσωπο της Δημοτικής αρχής.

## Η ΣΗΜΑΣΙΑ ΤΗΣ ΣΥΝΕΡΓΑΣΙΑΣ ΟΛΩΝ

Ένα ανοιχτό στην κοινωνία, συνεργατικό και δημοκρατικό σχολείο έχει ανάγκη από τη σύμπραξη όλων των μελών της εκπαιδευτικής κοινότητας − μαθητών/μαθητριών, εκπαιδευτικών, Προϊσταμένης, Συλλόγου Γονέων και Κηδεμόνων, Σχολικής Επιτροπής, Τοπικής Αυτοδιοίκησης − προκειμένου να επιτύχει στην αποστολή του.

## ΠΟΛΙΤΙΚΗ ΤΟΥ ΣΧΟΛΕΙΟΥ ΠΡΟΣΤΑΣΙΑΣ ΑΠΟ ΠΙΘΑΝΟΥΣ ΚΙΝΔΥΝΟΥΣ

## ΑΝΤΙΜΕΤΩΠΙΣΗ ΕΚΤΑΚΤΩΝ ΑΝΑΓΚΩΝ

Οι φυσικές καταστροφές παρουσιάζουν αυξητική τάση τα τελευταία χρόνια με ποικίλες συνέπειες στο ανθρωπογενές περιβάλλον. Η απρόβλεπτη ή περιστασιακή κρίση είναι αυτή που συνδέεται ευθέως με την ανάγκη εκπόνησης ενός σχεδίου διαχείρισής της. Η έγγραφη και οργανωμένη αποτύπωση αυτών, σε επίπεδο σχολικής μονάδας, συνιστά το πρωτόκολλο - σχέδιο διαχείρισης κρίσεων. Η Προϊσταμένη του Νηπιαγωγείου, στην αρχή του σχολικού έτους σε συνεργασία με τον Σύλλογο Διδασκόντων του σχολείου, προβαίνει σε όλες τις απαιτούμενες ενέργειες που προβλέπονται για την αντιμετώπιση των έκτακτων αναγκών εντός του σχολικού χώρου και επικαιροποιεί τον «Εσωτερικό Κανονισμό Σχολικής Μονάδας (ΔΑΙ) και Μνημόνιο Ενεργειών» για τη διαχείριση πυρκαγιών, ακραίων καιρικών φαινομένων, τεχνολογικών καταστροφών και ΧΒΡΠ περιστατικών», λαμβάνοντας υπόψη τις οδηγίες προστασίας για όλες τις μορφές φυσικών καταστροφών. Παράλληλα, συντάσσεται το Σχέδιο Μνημονίου Ενεργειών για τη Διαχείριση του Σεισμικού Κινδύνου στη σχολική μονάδα, βάσει των οδηγιών του ΟΑΣΠ και σύμφωνα με την με αριθμ. πρωτ. 2018/9-3-2018 Εγκύκλιο της Γενικής Γραμματείας Πολιτικής Προστασίας με θέμα «Σχέδιο δράσεων Πολιτικής Προστασίας για την αντιμετώπιση κινδύνων από την εκδήλωση σεισμών» και οργανώνεται η υλοποίηση ασκήσεων ετοιμότητας κατά τη διάρκεια του σχολικού έτους. Διευκρινίζεται ότι σε περίπτωση κρίσης οι μαθητές/μαθήτριες παραδίδονται μόνο στους γονείς/κηδεμόνες τους ή στα πρόσωπα που οι γονείς/κηδεμόνες έχουν ορίσει γραπτώς για την παραλαβή των μαθητών/τριών από τη σχολική μονάδα και για την αποχώρηση ακολουθείται το πρωτόκολλο - σχέδιο διαχείρισης κρίσεων. Η αποχώρηση των παιδιών πραγματοποιείται από την αίθουσα προς την έξοδο που οδηγεί στον αύλειο χώρο της σχολικής μονάδας.

Τέλος, σε καταστάσεις πανδημίας ή ακραίων-επικίνδυνων φαινομένων ο Σύλλογος Διδασκόντων, οι μαθητές/μαθήτριες και οι γονείς/κηδεμόνες οφείλουν να συμμορφώνονται και να ακολουθούν ρητά τις οδηγίες που εκδίδουν οι εκάστοτε αρμόδιοι φορείς/υπηρεσίες: π.χ. ΕΟΔΥ, ΥΠΑΙΘΑ, Υπουργείο Πολιτικής Προστασίας, κ.τ.λ. για την εύρυθμη λειτουργία της σχολικής μονάδας και την ασφάλεια των μελών της.

## ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ - ΔΙΑΔΙΚΑΣΙΕΣ ΔΙΑΣΦΑΛΙΣΗΣ ΤΗΣ ΕΦΑΡΜΟΓΗΣ ΤΟΥ

Ο κοινά συμφωνημένος Κανονισμός βασίζεται στην ισχύουσα νομοθεσία και στις σύγχρονες παιδαγωγικές και διδακτικές αρχές. Η τήρησή του από όλους τους παράγοντες του σχολείου (μαθητές/μαθήτριες, εκπαιδευτικούς, γονείς/κηδεμόνες, βοηθητικό προσωπικό) με αμοιβαίο σεβασμό στον διακριτό θεσμικό ρόλο τους αποτελεί προϋπόθεση της εύρυθμης λειτουργίας του Νηπιαγωγείου. Είναι το θεμέλιο πάνω στο οποίο μπορεί το σχολείο να οικοδομήσει για να πετύχει τους στόχους και το όραμά του. Θέματα που ανακύπτουν στην εκπαιδευτική καθημερινότητα και δεν προβλέπονται από τον Κανονισμό, αντιμετωπίζονται κατά περίπτωση από την Προϊσταμένη και τον Σύλλογο Διδασκόντων, σύμφωνα με τις αρχές της παιδαγωγικής επιστήμης και την κείμενη εκπαιδευτική νομοθεσία, σε πνεύμα συνεργασίας με όλα τα μέλη της σχολικής κοινότητας. Οι γονείς/κηδεμόνες των μαθητών και μαθητριών ενημερώνονται με κάθε πρόσφορο μέσο, έντυπο ή ηλεκτρονικό, σχετικά με τον κανονισμό του Νηπιαγωγείου.

Καλλιμασιά Χίου, 21/9/2023

Η Προϊσταμένη

Ζαρούλα Μαρία

|  |  |
| --- | --- |
| ***Εγκρίνεται*** | |
| Η Σύμβουλος Εκπαίδευσης Νηπιαγωγών  Πολυζωγοπούλου Χρυσούλα | O Δ/ντης Π.Ε Χίου  Ρες Ιωάννης |